钦定古今图书集成/明伦汇编/氏族典/第259卷 > 王锡
## 钦定古今图书集成/明伦汇编/氏族典/第259卷 > 王锡

按《梁书王份传》：“份子琳，尚义兴公主。锡字公暇，琳之
第二子也。幼而警悟，与兄弟受业，至应休散，常独留
不起。年七八岁犹随公主入宫。高祖嘉其聪敏，常为
朝士说之，精力不倦，致损右目。公主每节其业，为饰
居宇，虽童稚之中，一无所好。十二为国子生，十四举
清茂，除秘书郎，与范阳张伯绪齐名，俱为太子舍人。”
丁父忧，居丧尽礼。服阕，除太子洗马。时昭明尚幼，未
与臣僚相接。高祖敕太子洗马王锡、秘书郎张缵“亲
表英华，朝中髦俊，可以师友事之。”以戚属封永安侯。
除晋安王友，称疾不行，敕许受诏。停都王冠日，以府
僚摄事。普通初，魏始连和，使刘善明来聘，敕使中书
舍人朱异接之，预䜩者皆归化北人。善明负其才气，
酒酣，谓异曰：“南国辩学如中书者几人？”异对曰：“异所
以得接宾宴者，乃分职是司。二国通和，所敦亲好。若
以才辩相尚，则不容见使。”善明乃曰：“王锡、张缵，北闲
所闻，云何可见？”异具启敕，即使于南苑设宴，锡与张
缵、朱异四人而已。善明造席，遍论经史，兼以嘲谑。锡、
缵随方酬对，无所稽疑，未尝访彼一事。善明甚相叹
揖。佗日，谓异曰：“一日见二贤，实副所期，不有君子，安
能为国。”转中书郎，迁给事黄门侍郎、尚书吏部郎中，
时年二十四。谓亲友曰：“吾以外戚，谬被时知，多叨人
爵，本非其志。兼比羸病，庶务难拥，安能舍其所好，而
徇所不能。”乃称疾不拜。便谢遣胥徒，拒绝宾客，掩扉
覃思，室宇萧然。中大通六年正月卒，时年三十六。赠
侍中，给东园秘器，朝服一具，衣一袭。谥“贞子。”子泛、湜。